Szakdolgozat feladat

**Papp Kristóf**

Mérnökinformatikus hallgató részére

Hirdetési portál megvalósítása .NET Core és React alapokon

Napjainkban egyre többen intézik a vásárlásaikat, banki ügyeiket vagy utazásuk szervezését az interneten, ezért minden korábbinál elterjedtebbé válnak a webes vékonykliens alkalmazások. Egyre több emberben merül fel az igény, hogy költséges közvetítő cégek választása helyett önmaguk hirdessék meg eladó lakásukat, autójukat, használt bútoraikat vagy egyéb dolgaikat az interneten. A hallgató ezért választotta dolgozatának céljául egy könnyen konfigurálható és kiterjeszthető webes hirdetési keretrendszer megvalósítását.

A hallgató feladata az ASP.Net Core technológiára épülő backend és a React-et használó vékonykliens frontend elkészítése. Mivel a felhasznált technológiák egy része a BSC képzés tananyagának nem része, így ezek megismerése és elsajátítása is a hallgató feladatának részét képezi.

Az alkalmazás tegye lehetővé hirdetések feltöltését, módosítását és törlését. A felhasználók kereshessenek a feltöltött hirdetések között, és legyen lehetőség a hirdetések rendezésére is. Az alkalmazás kezeljen különböző jogkörökkel rendelkező felhasználói csoportokat, bizonyos funkciók (pl: hirdetés feladása) csak bejelentkezés után legyenek elérhetőek. Az alkalmazásban lehessen új felhasználót létrehozni, a meglévő felhasználók pedig képesek legyenek megváltoztatni jelszavukat. A rendszer támogassa a hirdetések különböző módokon történő kiemelését, és ehhez a funkcióhoz a felhasználók különböző hirdetési csomagokra fizethessenek elő.

A hallgató feladatának a következőkre kell kiterjednie:

* Ismerje meg a TypeScript, React és Redux technológiákat.
* Röviden mutassa be a megismert technológiák újdonságait, előnyeit.
* Tervezze meg az elkészítendő alkalmazás architektúráját.
* Implementálja az alkalmazás kliens és szerver oldali komponenseit.
* Mutassa be az elkészült alkalmazás felépítését és funkcióit.
* Ismertesse tapasztalatait és az alkalmazás esetleges továbbfejlesztési lehetőségeit.

**Tanszéki konzulens:** Benedek Zoltán

Budapest, 2019. szeptember 20.

Dr. Charaf Hassan

egyetemi tanár

tanszékvezető